壺中天歌贈侯明父
作者：樂雷發
朝代：宋

paragraphs: 蓋頭即可居，容膝即可安。
連雲大厦千萬間，何如壺中別有天。
壺中何所有，筆牀茶竈葫蘆酒。
壺中何所爲，目送飛鴻揮園絲。
窗前祝融老僧竹，壁上九疑狂客詩。
壺中主人知爲誰，啖棗仙伯雪鶴姿。
左攬玄微袂，笑移砥柱弄河水。
右拍長房肩，飽餐麟脯傾玉舷。
蓬萊山，在何處，勸君且占壺中住。
不曾上列金馬門，也應不識崖州路。
探禹穴，浮沅湘。
脚下塵土鬢上霜，我到壺中如故鄉。